
Ny forskrift for opptak til studier ved Universitetet i Tromsø
Generelt

Den nye loven om universiteter og høyskoler av 1. april 2005 nr. 15 trådte i kraft 1.8.2005. Samtidig ble den gamle universitetsloven fra 1995 opphevet.  

Av forskrift om overgangsbestemmelser til lov om universiteter og høyskoler § 2 går det frem at forskrifter fastsatt med hjemmel i den gamle universitetsloven videreføres frem til 31.12.2005. Dette innebærer at universitetet må fastsette nye forskrifter ved Universitetet i Tromsø før årsskiftet.

Universitetsdirektøren har utarbeidet forslag til ny forskrift for opptak til studier ved 

Universitetet i Tromsø. Forslaget har vært på høring ved avdelingene og studentstyret NSU-Tromsø (vedlegg 2). Fakultetene har ingen merknader til forskriften og slutter seg til det foreliggende utkastet. Høringssvarene er lagt ved (vedlegg 3 til 7).

Forskriftsforslaget, se vedlegg 1, er i det vesentligste en videreføring av gjeldende opptaksforskrift. Inndelingen av forskriften i kapitler er den samme som før, men bestemmelsene etter § 9 har fått nytt paragraftegn. Endringer i forhold til gjeldende opptaksforskrift er markert med kursiv.
Kommentarer til enkelte bestemmelser i forslaget til ny opptaksforskrift

Til § 3. Lokale opptakskomiteer:
I den nye loven er bestemmelsene om studentrepresentasjon i institusjonenes organer endret i forhold til den gamle loven. Som en følge av dette er andre ledd endret fra ”Studentene skal ha minst 20 prosent og aldri mindre enn to av medlemmene i opptakskomiteene.” til ”Studentene skal ha minst 20 prosent av medlemmene i opptakskomiteen. Der dette ikke utgjør mer enn ett medlem, skal studentene ha rett til å møte med ytterligere en student med tale- og forslagsrett.”

Til § 5. Søknadsfrister og ettersendingsfrister:

Denne paragrafen er endret på to steder, slik at bestemmelsene i denne paragrafen er tilpasset søknad via søknadsveven.

Til § 8. Opptak til åpne mastergradsstudier av 120 studiepoengs omfang og åpne erfaringsbaserte mastergradsstudier av 90 eller 120 studiepoengs omfang og enkeltemner på mastergradsnivå:

Denne bestemmelsen er nå foreslått delt i to separate bestemmelser. Bestemmelsen om betinget opptak til mastergradsstudier er skilt ut som egen paragraf. Dette medfører at alle paragrafene etter § 9 er nummerert på nytt.

Styrets klagenemnd er endret til universitetets klagenemnd.

På grunnlag av ovennevnte gis følgende innstilling til

vedtak:

Universitetsstyret slutter seg til det fremlagte forslag til ny forskrift for opptak til studier ved Universitetet i Tromsø med de endringer som følger av styrets drøfting.

Forskriften trer i kraft 1.1.2006. Samtidig oppheves Forskrift for opptak til studier ved Universitetet i Tromsø fastsatt av universitetsstyret 12.12.2002.

Tromsø, 7.12.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Saksbehandler: Espen Kristensen, opptaksleder

Vedlegg:
1. Forslag til ny forskrift for opptak til studier ved Universitetet i Tromsø



2. Høringsbrev datert 28.10.2005



3. Brev fra Mat.-nat.fak. datert 15.11.2005



4. Brev fra Hum.fak. datert 02.11.2005



5. Brev fra SV-fak. datert 21.11.2005



6. Brev fra Jur.fak. datert 17.11.2005



7. Brev fra Med.fak. datert 15.11.2005

